UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af Rådets direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter), for så vidt angår investeringsinstitutternes investeringer - OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1998/0243 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af Rådets direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter), for så vidt angår investeringsinstitutternes investeringer

1. BAGGRUND

Kommissionen forelagde den 17. juli 1998 Europa-Parlamentet og Rådet et forslag til direktiv [1] om ændring af direktiv 85/611/EØF [2] om samordning af love og administrative bestemmelser om visse institutter for kollektiv investering i værdipapirer (investeringsinstitutter), for så vidt angår investeringsinstitutternes investeringer.

[1] KOM (1998) 449, endelig udg. (EFT C 280 af 9.9.1998, s. 6).

[2] EFT L 375 af 31.12.1985, s. 3. Direktivet er senest ændret ved direktiv 2000/64/EF (EFT L 290 af 17.11.2000, s. 27).

Det Økonomiske og Sociale Udvalg afgav sin udtalelse på sit 361. plenarmøde den 24. og 25. februar 1999 [3]. På foranledning af Rådet afgav Den Europæiske Centralbank sin udtalelse den 16. marts 1999 [4].

[3] EFT C 116 af 28.4.1999, s. 44.

[4] EFT C 285 af 7.10.1999, s. 9.

Europa-Parlamentet vedtog den 17. februar 2000 lovgivningsmæssig beslutning [5] ved førstebehandling, herunder 24 ændringsforslag til Kommissionens forslag.

[5] EFT C 339 af 29.11.2000, s. 220. Ordfører: O. Schmidt.

Kommissionen vedtog den 30. maj 2000 et ændret forslag [6] under hensyntagen til høringen af Europa-Parlamentet og Det Økonomiske og Sociale Udvalg.

[6] KOM(2000) 329, endelig (EFT C 311 E af 31.10.2000, s. 302).

Rådet vedtog sin fælles holdning [7] den 5. juni 2001.

[7] EFT C 297 af 23.10.2001, s. 35.

Den 28. juni 2001 vedtog Kommissionen sin meddelelse til Europa-Parlamentet [8] om Rådets fælles holdning.

[8] SEK(2001) 1003, endelig.

Under andenbehandlingen den 23. oktober 2001 vedtog Europa-Parlamentet et ændringsforslag til Rådets fælles holdning.

2. FORSLAGETS FORMÅL

Hovedformålet med forslaget er først og fremmest at udbygge investeringsinstitutternes grænseoverskridende markedsføring med udgangspunkt i harmoniseringen på fællesskabsplan og at modernisere deres investeringsteknikker og dermed øge rentabiliteten og konkurrenceevnen. Dette formål opnås ved udvidelse af investeringsinstitutternes frihed i EU til at investere i andre finansielle aktiver end egentlige værdipapirer, såsom andele i andre institutter for kollektiv investering, pengemarkedsinstrumenter, bankindskud og afledte finansielle instrumenter. Nye gennemsigtighedsregler skal sikre god investoroplysning,

Sammen med et samlet forslag om regulering af administrationsselskaber og forenklede prospekter [9] indgår dette forslag i handlingsplanen for finansielle tjenesteydelser [10], som skal færdiggøres senest i 2005.

[9] Kommissionens første forslag (KOM(1998) 451, endelig udg.) og ændret forslag (KOM(2000) 331, endelig): EFT C 311 E af 31.10.2000, s. 273. Rådets fælles holdning: EFT C 297 af 23.10.2001, s. 10.

[10] KOM(1999) 232 af 11.05.1999.

3. KOMMISSIONENS UDTALELSE OM PARLAMENTETS ÆNDRINGSFORSLAG

Under andenbehandlingen vedtog Europa-Parlamentet et enkelt ændringsforslag (ændringsforslag nr. 3) til Rådets fælles holdning.

Kommissionen kan acceptere dette ændringsforslag af følgende årsager.

Oprindelig blev ændringsforslag nr. 1 godkendt af Europa-Parlamentets Økonomiske og Monetære Udvalg. Dette ændringsforslag blev imidlertid ikke vedtaget, da det blev erstattet af et næsten identisk ændringsforslag nr. 3, som blev vedtaget i stedet for, og som indeholder to forskellige bestemmelser.

For det første bedes Europa-Kommissionen i stykke 1 om at udarbejde ændringsprogram med fem punkter bestående af analyser og mulige forslag til yderligere ændringer af direktiverne om investeringsinstitutter inden for tre år, efter at dette direktiv er trådt i kraft.

For det andet kan medlemsstaterne i henhold til stykke 2 bevilge de investeringsinstitutter, der findes på direktivets ikrafttrædelsesdato, en periode på op til 60 måneder fra denne dato til at efterleve den nye nationale lovgivning.

På trods af den stramme tidsplan er Kommissionen glad for ændringsprogrammet i stykke 1, som den betragter som et nyttigt bidrag til de initiativer, der er nødvendige for at følge udviklingen i markedspraksis og for at modernisere direktiverne om investeringsinstitutterne yderligere.

Hvad angår bestemmelsen om en overgangsperiode på 60 måneder, som er fastlagt i stykke 2, ville Kommissionen have foretrukket en kortere periode, således at de nye investeringsregler kunne gennemføres hurtigere for alle harmoniserede europæiske investeringsfonde. Da ændringsforslag nr. 3 imidlertid rummer en ændret tidsplan, hvorved den samlede overgangsperiode bliver forkortet i forhold til de tidligere udkast til ændringsforslag (hvori der blev foreslået en ubegrænset overgangsperiode), kan Kommissionen acceptere den endelige overgangsbestemmelse i ændringsforslag nr. 3 med det formål at nå et kompromis og sikre en hurtig gennemførelse af direktiverne om investeringsinstitutter.

4. KONKLUSIONER

Kommissionen accepterer derfor fuldt ud det ændringsforslag, som Europa-Parlamentet vedtog under andenbehandlingen.